Atturi Ewlenin: Jeff Bridges, Chris Pine, Ben Foster, Gil Birmingham, Katy Mixon Direttur: David Mackenzie Ħin. 102 min. Distributur: Studiocanal Ltd Films Maħruġ minn KRS Releasing Ċert. 15 Jekk qatt dan is-sajf ħriġt miċ-ċinema sodisfatt bil-kbir u ferħan internament, kien wara li rajt Hell Or High Water. Barra r-reċtar implakabbli tat-tliet protagonisti, l-atmosfera vivida rurali ta' iżolament palpabbli ta' kważi disperazzjoni tal-wesgħat bla tarf tal-kampanja ta' West Texas laqtuni bil-kbir u, flimkien mal-mużika evokattiva ta' Nick Cave u Warren Ellis, b'xi kanzunetti a la Leonard Cohen, tassew aġevolaw din il-produzzjoni. Minkejja li l-film fih diversi serqiet ukoll b'xi azzjoni vjolenti, bi tmiem li jixbah lil High Sierra (1941, bl-attur Humphrey Bogart), id-direttur David Mackenzie iżjed enfasizza fuq il-karattri diversi tal-aħwa kriminali li jinsabu f'sitwazzjoni fiskali ddisprata. Toby (Pine) u Tanner Howard (Foster) huma żewġ aħwa li, biex iħallsu ħalli jibqgħu jżommu r-razzett tagħhom, jibdew jikkommettu diversi serqiet mill-banek. Qed jagħmlu hekk ta' malajr għax bir-razzett f'idejhom ikunu jistgħu jbigħu l-art billi f'dawk l-inħawi hemm iż-żejt. Toby hu aktar miġbur, però ddivorzjat u jixtieq jara lil uliedu jgħixu ħajja futura aktar komda; waqt li Tanner, moħħu fuq il-grillu, kien serva żmien fil-ħabs fuq xi qtil. Isusu warajhom hemm żewġ Texas Rangers, Marcus Hamilton (Bridges) u Alberto Parker (Birmingham) ta' nisel Indjan. Dawn jobsru x'inhi t-tattika tal-aħwa u jlestulhom nassa. Hell Or High Water, bħal diversi oħrajn simili tas-snin sebgħin, għandu parti minnu road movie, fil-ġeneru ta' Western modern. Eċċellenti hija s-sekwenza finalissima li toħloq tensjoni tant taħraq li wieħed jiskanta kif se tispiċċa. Id-direttur solvieha b'mod tassew ammirevoli, tant li 'l quddiem tista' tieħu t-timbru ta' great movie moments. Dan il-film kellu l-premiere tiegħu fil-festival ta' Cannes f'Mejju li għadda.